تیزابی حملوں کے متاثرین کا بین الاقوامی ٹرسٹ

*تیزابی حملوں کے متاثرین کا بین الاقوامی ٹرسٹ*'  ایک غیر منافع بخش عالمی رفاہی ادارہ ہے جو برطانیہ میں قائم ہے۔ اس کا مشن دنیا بھر میں تیزاب اور آتش زنی کے حملوں کے خلاف جدوجہد کرنا، متاثرہ افراد کی بحالی میں معاونت فراہم کرنا اور اس نوعیت کے تشدد سے متعلق شعور اجاگر کرنا ہے۔

## پس منظر اور تشدد کی نوعیت

تیزاب یا آتش زنی کے حملے خاص طور پر خواتین اور کم عمر لڑکیوں کے خلاف کیے جاتے ہیں، جنھیں ذاتی دشمنی، جنسی ہراسانی یا معاشرتی دباؤ کے نتیجے میں نشانہ بنایا جاتا ہے۔ ان حملوں میں عام طور پر تیزاب چہرے، گردن، ہاتھوں یا جسم کے دوسرے حصوں پر پھینکا جاتا ہے تاکہ متاثرہ فرد کو جسمانی اور ذہنی طور پر نقصان پہنچایا جا سکے۔ حملہ آوروں کا مقصد صرف جسمانی تکلیف پہنچانا نہیں بلکہ متاثرہ فرد کی سماجی حیثیت اور زندگی بھر کے مواقع کو بھی تباہ کرنا ہوتا ہے۔ کئی بار یہ حملے شادی سے انکار، محبت کی پیشکش مسترد ہونے یا کسی ذاتی اختلاف کی بنا پر کیے جاتے ہیں۔

## متاثرہ افراد کی مشکلات

تیزاب سے متاثر ہونے والی خواتین کی زندگی شدید متاثر ہوتی ہے۔ چہرے کی بدصورتیاں انھیں شادی، ملازمت اور سماجی تقریبات میں شرکت سے محروم کر دیتی ہیں۔ معاشرتی بدنامی، ذہنی دباؤ اور جسمانی تکلیف کے باعث یہ متاثرہ افراد زندگی بھر ایک الگ تھلگ اور محروم زندگی گزارنے پر مجبور ہو جاتے ہیں۔ ان کی اکثر عزت نفس تباہ ہو جاتی ہے اور معاشرتی تعاملات میں بھی شدید رکاوٹ آتی ہے۔ کئی بار وہ اپنی معیشت چلانے میں بھی ناکام رہتی ہیں کیونکہ انھیں ملازمت کے مواقع میسر نہیں ہوتے۔

## تیزابی حملوں کے متاثرین کا بین الاقوامی ٹرسٹ کی خدمات

تیزابی حملوں کے متاثرین کا بین الاقوامی ٹرسٹ (Acid Survivors Trust International / ASTI) دنیا بھر میں ان متاثرہ افراد کی مدد کے لیے سرگرم عمل ہے۔ اس ادارے کا اہم مقصد صرف متاثرہ افراد کو طبی امداد فراہم کرنا ہی نہیں بلکہ قانونی مشورہ، نفسیاتی معاونت، معاشرتی بحالی اور سماجی شعور بیدار کرنا بھی ہے۔ یہ ادارہ خاص طور پر بنگلہ دیش، کمبوڈیا، بھارت، نیپال، پاکستان اور یوگانڈا میں کام کرتا ہے تاکہ متاثرہ خواتین کو معاشرتی طور پر بااختیار بنایا جا سکے اور انھیں ایک خود مختار زندگی گزارنے کا موقع فراہم کیا جا سکے۔

یہ ادارہ متاثرہ افراد کو درج ذیل خدمات مہیا کرتا ہے:

* فوری طبی امداد اور علاج

* قانونی مدد برائے انصاف کے حصول کے لیے مقدمات کی حمایت

* نفسیاتی معاونت برائے صدمہ سے نجات

* روزگار اور تعلیم کے مواقع فراہم کرنا

* سماجی شمولیت کے لیے مہمات کا انعقاد

* تیزاب کی فروخت پر پابندی اور اس کے کنٹرول کے لیے مقامی حکومتوں سے رابطہ

ادارے نے متاثرین کے لیے عدالتی اصلاحات کی سفارشات بھی پیش کی ہیں تاکہ تیزابی حملوں کی روک تھام ممکن ہو اور مجرموں کو سخت سزا دی جا سکے۔

## عالمی سطح پر اثرات

یہ ادارہ عالمی سطح پر تیزابی حملوں کے مسئلے کو انسانی حقوق کی خلاف ورزی کے طور پر اجاگر کرتا ہے۔ یہ ادارہ بین الاقوامی کانفرنسوں میں شریک ہو کر حکومتوں، سیول سوسائٹی، بین الاقوامی تنظیموں اور انسانی حقوق کی تنظیموں کو اس مسئلے کی سنگینی سے آگاہ کرتا ہے۔ ادارہ مختلف ملکوں میں تیزاب کی فروخت پر قانونی پابندیوں کے نفاذ کے لیے جدوجہد کرتا ہے تاکہ حملہ آور آسانی سے تیزاب حاصل نہ کر سکیں۔ اس کے علاوہ، متاثرہ خواتین کی آواز عالمی فورمز پر بلند کرنے کے لیے تحقیقاتی رپورٹس، ویبینارز اور تعلیمی ورکشاپس بھی منعقد کرتا ہے۔

## اہم افراد اور تحریکیں

**لکشمی اگروال کی جدوجہد**

لکشمی اگروال تیزابی حملے کی ایک زندہ مثال ہیں جنھوں نے اپنی ذاتی جدوجہد کو عالمی تحریک میں بدل دیا۔ 2005ء میں 15 سال کی عمر میں ایک شخص نے لکشمی پر تیزاب پھینکا کیونکہ اس نے اس کی شادی کی پیش کش مسترد کر دی تھی۔ اس حملے کے بعد لکشمی نے "اسٹاپ ایسڈ اٹیکس" (Stop Acid Attacks) یا تیزابی حملوں کو روکو کی مہم شروع کی۔ اس مہم کی کو آرڈینیٹر کی حیثیت سے کام کرتے ہوئے لکشمی نے تیزابی حملوں کی روک تھام کے لیے عالمی سطح پر آواز اٹھائی۔

## شعور اجاگر کرنے والی مہمات

تیزابی حملوں کے متاثرین کا بین الاقوامی ٹرسٹ یا ASTI اور اس سے وابستہ دیگر تنظیمیں عالمی سطح پر تیزابی حملوں کے خلاف شعور بیدار کرنے کے لیے متعدد مہمات چلاتی ہیں۔ ان مہمات میں عوامی سیمینارز، ریلیاں، ویبینارز اور آن لائن پلیٹ فارمز پر معلوماتی مہمات شامل ہیں۔ #StopAcidSale ہیش ٹیگ ٹویٹر پر ایک اہم تحریک بن چکی ہے، جو نہ صرف بھارت بلکہ دیگر ممالک میں بھی وسیع پیمانے پر مقبول ہو چکی ہے۔ اس مہم کے ذریعے عوام کو تیزاب کی فروخت اور تیزابی حملوں کے خطرات کے بارے میں آگاہ کیا جاتا ہے۔

## مستقبل کی جدوجہد

تیزابی حملوں کے متاثرین کا بین الاقوامی ٹرسٹ اس مسئلے کے خاتمے کے لیے اپنی کوششیں مسلسل جاری رکھے ہوئے ہے جس میں اب کئی ممالک کی مقامی تنظیمیں بھی شامل ہو چکی ہیں۔ مستقبل میں یہ ادارہ عالمی تعاون، پالیسی سازی میں اثرورسوخ، متاثرہ افراد کی مکمل بحالی اور تیزابی حملوں کی روک تھام کے لیے نئے تحقیقی منصوبے اور پروگرام متعارف کرانے کی منصوبہ بندی کر رہا ہے۔

## مزید دیکھیے
* گلابی گینگ
* خواتین کے خلاف تشدد
* گھریلو تشدد
* چھپاک

## حوالہ جات

زمرہ:ایشیا میں حقوق نسواں
زمرہ:پاکستان میں خواتین کے خلاف تشدد
زمرہ:خواتین پر تشدد
زمرہ:گھریلو تشدد
زمرہ:مشارکات